<classify> MKUU wa Mkoa wa Dar es Salaam, Paul Makonda amemuomba radhi Rais John Magufuli na watanzania kwa matokeo mabaya ya Taifa Stars dhidi ya Kenya juzi, huku Kocha Mkuu Emmanuel Amunike akitoa sababau za kufungwa na Kenya.Taifa Stars ilicheza na Kenya kwenye mechi ya michuano ya Afcon na kufungwa mabao 3-2 kwenye Uwanja wa June 30 mjini hapa. Makonda ambaye ni Mwenyekiti wa Kamati ya Ushindi ya Stars alisema timu hiyo imepoteza mechi, lakini mapambano ndio kwanza yameanza. Tunaomba radhi kwa Rais Magufuli na watanzania kwa ujumla, lakini kila mtu aliona jinsi wachezaji wetu walivyocheza, alisema.Alisema amezungumza na wachezaji na wameumia na kipigo hicho, lakini watanzania wawape moyo wachezaji kwasababu mpira ni ajira yao. Stars sasa inasubiri kucheza mechi ya kukamilisha ratiba dhidi ya Algeria Jumatatu tayari kwa kurejea nyumbani.Aidha, Amunike amesema timu hiyo haikuwa tayari kushindana kwenye fainali za michuano ya Mataifa ya Afrika, Afcon 2019 zinazoendelea nchini Misri, huku Stars ikishiriki kwa mara ya kwanza baada ya miaka 39. Amunike ametoa kauli hiyo baada ya Stars kufungwa mabao 3-2 na Kenya katika mechi yake ya pili juzi baada ya kufungwa 2-0 na Senegal katika mechi ya kwanza.Kiukweli kwenye michuano hii hatupo kwenye nafasi ya kushindana, hatukuja kushindana, hatuna uzoefu tumekuja kujifunza zaidi... wachezaji wanahitaji uzoefu, alisema. Matokeo hayo yanaiondosha Stars kwenye michuano hiyo na sasa inasubiri kucheza mechi ya kukamilisha ratiba dhidi ya Algeria Jumatatju, Julai mosi. Natumai tumekuja kujifunza, kila timu inahitaji kushinda, tumekosa uzoefu wachezaji wanahitaji uzoefu zaidi.Alisema wakati Stars inashiriki hatua ya makundi ilijiandaa kushindana, lakini katika fainali haikujianda kushinda. Amunike alisema, ni wakati wa Tanzania kujiandaa kushindana kuanzia kwenye ligi. Ligi yao inashirikisha timu 20 na kati ya hizo timu zinazoshindana ni Simba na Yanga tu, alisema.  <topic>: michezo 